Document ID: 32012D0481

ROZHODNUTIE KOMISIE
zo 16. augusta 2012,
ktorým sa ustanovujú ekologické kritériá na udeľovanie environmentálnej značky EÚ pre potlačený papier
[oznámené pod číslom C(2012) 5364]
(Text s významom pre EHP)
(2012/481/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
po porade s Výborom Európskej únie pre environmentálne označovanie,
keďže:
(1)
Podľa nariadenia Európskeho parlamentu a Rady (ES) č. 66/2010 sa environmentálna značka EÚ môže udeliť produktom, ktoré majú menší vplyv na životné prostredie počas celého svojho životného cyklu.
(2)
V nariadení (ES) č. 66/2010 sa ustanovuje, že špecifické kritériá na udelenie environmentálnej značky EÚ sa ustanovia podľa skupín produktov.
(3)
Keďže chemické látky používané v produktoch z potlačeného papiera môžu sťažovať recykláciu týchto produktov a môžu byť nebezpečné pre životné prostredie a ľudské zdravie, je vhodné ustanoviť kritériá environmentálnej značky EÚ pre skupinu produktov „potlačený papier“.
(4)
Opatrenia stanovené v tomto rozhodnutí sú v súlade so stanoviskom výboru zriadeného podľa článku 16 nariadenia Európskeho parlamentu a Rady (ES) č. 66/2010,
PRIJALA TOTO ROZHODNUTIE:
Článok 1
1. Skupina produktov „potlačený papier“ zahŕňa akýkoľvek produkt z potlačeného papiera, ktorý obsahuje aspoň 90 % hmotnostných papiera, kartónu, lepenky alebo papierových substrátov; okrem kníh, katalógov, blokov, brožúr alebo tlačív, v ktorých podiel papiera, kartónu, lepenky alebo papierových substrátov tvorí aspoň 80 % hmotnostných. Vložky, prebaly a akýkoľvek potlačený papier, ktorý je súčasťou konečného produktu z potlačeného papiera, sa považujú za súčasť daného produktu z potlačeného papiera.
2. Vložky pevne pripojené k produktu z potlačeného papiera (ktoré nie sú určené na vyňatie) musia spĺňať požiadavky prílohy k tomuto rozhodnutiu. Samostatné vložky, ktoré nie sú pevne pripojené k produktu z potlačeného papiera (napríklad letáky, odnímateľné samolepky), ale ktoré sa predávajú alebo dodávajú spolu s ním, musia spĺňať požiadavky prílohy k tomuto rozhodnutiu, iba ak sa na ne má umiestniť environmentálna značka EÚ.
3. Do skupiny produktov „potlačený papier“ nepatria:
a)
tissue papier s potlačou;
b)
produkty z potlačeného papiera používané ako obalový a baliaci papier;
c)
zakladače, obálky, krúžkové rozraďovače.
Článok 2
Na účely tohto rozhodnutia sa uplatňuje toto vymedzenie pojmov:
1.
„Knihy“ znamenajú produkty z potlačeného papiera so šitou a/alebo lepenou väzbou s tvrdým alebo mäkkým prebalom, ako napríklad učebnice, diela umeleckého alebo iného zamerania, zápisníky, zošity, špirálové poznámkové bloky, správy, kalendáre s väzbou, príručky a knihy v mäkkej väzbe. „Knihy“ nezahŕňajú periodiká, brožúry, časopisy, pravidelne vydávané katalógy ani výročné správy.
2.
„Spotrebný materiál“ znamená chemické produkty používané pri tlači, povrchovej úprave a dokončovacom spracovaní, ktoré sa dajú spotrebovať, zničiť, rozptýliť, vyplytvať, zužitkovať. Spotrebný materiál zahŕňa produkty ako napríklad tlačové farby a farbivá, tonery, pretlačové laky, laky, lepidlá, umývacie prípravky a zvlhčovacie roztoky.
3.
„Zakladač“ znamená zakladací obal alebo skladací obal pre voľné hárky papiera. Zakladače zahŕňajú produkty ako rozdeľovače s registrom, spisové dosky a odkladacie mapy bez chlopní, závesné zaraďovače, lepenkové či kartónové škatule, odkladacie mapy s tromi chlopňami.
4.
„Halogénované organické rozpúšťadlo“ znamená organické rozpúšťadlo, ktorého molekula obsahuje minimálne jeden atóm brómu, chlóru, fluóru alebo jódu.
5.
„Vložka“ znamená samostatný list alebo diel, vytlačený oddelene od daného produktu z potlačeného papiera, ktorý sa buď vkladá medzi stránky produktu z potlačeného papiera a dá sa vyňať (voľná vložka), alebo je viazaný k stranám produktu z potlačeného papiera a tvorí tak jeho neoddeliteľnú súčasť (pevná vložka). K vložkám patria viacstránkové inzertné prílohy, brožúry, odpovedné korešpondenčné lístky alebo iné propagačné materiály.
6.
„Noviny“ znamenajú denne alebo týždenne vychádzajúcu spravodajskú publikáciu vytlačenú na novinovom papieri, ktorý je vyrobený z buničiny a/alebo z recyklovaného papiera s plošnou hmotnosťou od 40 do 65 g/m2.
7.
„Nepapierové zložky“ znamenajú všetky časti produktu z potlačeného papiera, ktoré nie sú z papiera, kartónu, lepenky ani papierových substrátov.
8.
„Obal“ znamená všetky produkty z ľubovoľného materiálu a ľubovoľného druhu, ktoré sa používajú na obalenie a ochranu tovaru, manipuláciu s tovarom, dodávanie a obchodnú úpravu tovaru, od surovín po spracovaný tovar, od výrobcu po užívateľa alebo spotrebiteľa.
9.
„Produkt z potlačeného papiera“ znamená výsledný produkt spracovania tlačiarskeho materiálu. Spracovanie spočíva v tlači na papier. Spracovanie môže okrem tlače zahŕňať konečnú úpravu, napríklad skladanie, razenie, rezanie alebo zostavovanie pomocou lepidla, väzby, šitej väzby. K produktom z potlačeného papiera patria noviny, reklamné materiály a spravodajské letáky, periodiká, katalógy, knihy, letáky, brožúry, bloky, plagáty, voľné listy, vizitky a štítky.
10.
„Tlač“ (alebo proces tlače) znamená postup spracovania tlačiarskeho materiálu do produktu z potlačeného papiera. Tlač zahŕňa predtlačovú prípravu (pre-press), samotnú tlač a dokončovacie spracovanie (post-press).
11.
„Recyklácia“ znamená každú činnosť zhodnocovania, ktorou sa odpadové materiály opätovne spracujú na produkty, materiály alebo látky určené na pôvodný účel alebo na iné účely. Zahŕňa opätovné spracovanie organického materiálu, ale nezahŕňa energetické zhodnocovanie a opätovné spracovanie na materiály, ktoré sa majú použiť ako palivo alebo na spätné zasypávanie.
12.
„Prchavá organická zlúčenina“ (Volatile Organic Compounds - VOC) je akákoľvek organická zlúčenina, vrátane frakcií kreozotu, ktorá má pri teplote 293,15 K tlak pary 0,01 kPa alebo viac, alebo ktorá má zodpovedajúcu prchavosť za konkrétnych podmienok použitia.
13.
„Umývacie prípravky“ (takisto niekedy označované ako čistiace činidlá alebo čistiace prostriedky) sú: a) tekuté chemikálie používané na umývanie tlačových foriem, tak oddelených (mimo tlačového stroja), ako aj integrovaných (v tlačovom stroji) a tlačových strojov, aby sa odstránili tlačové farby, papierový prach a podobné produkty; b) čistiace prostriedky pre stroje na dokončovacie spracovanie a tlačové stroje, napríklad čistiace prostriedky na odstránenie zvyškov lepidiel a laku; c) odstraňovače tlačových farieb používané na umývanie zaschnutých tlačových farieb. Umývacie prostriedky nezahŕňajú čistiace činidlá na čistenie iných častí tlačového stroja alebo na čistenie iných ako tlačových strojov a strojov na dokončovacie spracovanie.
14.
„Odpadový papier“ znamená papier vyprodukovaný pri tlačovom procese a dokončovacom spracovaní alebo pri orezávaní alebo rezaní papiera alebo pri rozbiehaní výrobných procesov v tlačiarni a vo viazarni, ktorý netvorí časť konečného produktu z potlačeného papiera.
Článok 3
Aby sa produktu z potlačeného papiera mohla udeliť environmentálna značka EÚ podľa nariadenia Európskeho parlamentu a Rady (ES) č. 66/2010, musí patriť do skupiny produktov „potlačený papier“ podľa vymedzenia v článku 1 tohto rozhodnutia, a spĺňať kritériá, ako aj súvisiace požiadavky na posudzovanie a overovanie stanovené v prílohe k tomuto rozhodnutiu.
Článok 4
Kritériá pre skupinu produktov „potlačený papier“, ako aj súvisiace požiadavky na posudzovanie a overovanie platia tri roky od dátumu prijatia tohto rozhodnutia.
Článok 5
Na administratívne účely sa „potlačenému papieru“ prideľuje číselný kód „028“.
Článok 6
Toto rozhodnutie je určené členským štátom.
V Bruseli 16. augusta 2012

Labels: 3
1
20